정조 0년
丙申九月二十二日辰時。上御興政堂。大臣以下入侍時。左議政金尙喆。仁陽君李景祜。行司直具允鈺。行司直徐命善。行戶曹判書鄭弘淳。行司直韓光會。行司直尹東暹。行司直李徽中。吏曹判書李重祜。禮曹判書鄭尙淳。刑曹判書李福源。行副司直安𠍱。行副司直尹得養。行副司直李在協。行副司直李在簡。行副司直鄭好仁。行副司直徐晦修。行副司直宋淳明。漢城右尹鄭昌順。吏曹參判徐浩修。行副司直具㢞。行副司直鄭昌聖。行副司直成天柱。行副司直宋文載。刑曹參判鄭晩淳。左副承旨兪彦鎬。假注書徐龍輔。記注官金鳳顯。記事官卜台鎭。以次進伏訖。尙喆曰。夜間聖體。若何。上曰。一樣。尙喆曰。王大妃殿氣候。何如。上曰。一樣。尙喆曰。惠慶宮氣候。何如。上曰。一樣。尙喆曰。旣有入侍之命。故敢此入來。而臣獨入侍冞切惶悚矣。上曰。俄者傳敎。何以書出乎。彦鎬曰。以卿宰中。色目少論人。一倂留待書出矣。上曰。卿等旣已陳箚當先以色目一句語言之矣。俄者以舊所謂色目少論下敎矣。舊所謂三字。落漏不傳。而至若色目云云之說。故相李浚慶有言曰。有若啓黨習者。然此言果有理矣。予非不諒此。而但若不指的下敎。則卿等未易覺知。故果有俄者之下敎矣。蓋色目之分。始於懷泥。一轉再轉。至於辛壬。始也爭抗於儕流之間。終焉攻擊於朝廷之上。轉轉層激。至分忠逆。所謂老論。何必盡是賢人。而但所秉之義理。忠也。所謂少論。何必盡是惡人。而但所秉之義理。逆也。戊申之勘亂錄。乙亥之闡義昭鑑。分忠分逆。昭載文字。以明色目。俄者下敎中舊所謂三字。實爲落漏。而欲使卿等覺得。故果有所指的言之者矣。至於陳箚之境。誠感卿等匡救之意也。今日特召卿等者。予之嗣位。至今五六朔。尙無治化之見著也。不幸近日凶逆多出。懲討斯嚴。未暇講究於治道。而今則戚里權奸。皆已鋤治。正是勵精而圖治之時也。予非欲求治太速。責之以旬月之內。一變至道。而顧今朝廷之上。尙無出一言論一事。協贊治化之人。正所謂不爲也非不能者也。適此群臣之廣會。無如今日。故特命召入。欲一面諭。卿等勿以予言爲迂緩。而咸須聽悉。懷泥之戰。猶以不必推上於朝廷之意。姑且無論。至於辛壬義理。乃是忠逆關頭。自夫光恒億諸賊。以至壬申乙亥之逆。斯我先大王赫然明斷。鋤凶討罪。殱厥巨魁。其小者不可勝誅。特以包容之德。好生之仁。掩匿而覆過之。仍建蕩平之治。以爲無彼此一統之域。及夫乙亥之後。凡厥廷臣。雖或忌諱於筵席之間。尙復沸騰於朝廷之上。爲數十年苦弊。雖以當時縉紳之疏論之。其果聚會精神。無少欺弊者乎。卿等亦是色目少論。而觀彼少論。必自處以覊旅之臣。不欲擔當國事。其意蓋出於不屈之私憾也。先大王蕩平之治。非不隆矣。而當時承佐之臣。不能仰體聖意。惟以彌縫爲事。甚至於一政一望。參亘彼此。以爲調停之計。此豈祛偏黨無物我之道乎。祗足爲戚里權奸鉗柄之奠矣。今則戚里之害永除。世道之憂宜紓。我國偏小。何可以色目棄人乎。在今之道。惟當革去舊習。一變至道。偕之大道。卿等儕輩。雖或有宿昔受恩於光恒輩者。若思先大王拯出之恩。以此較彼。孰輕孰重。義理明白。取捨甚易。自今以後。一切滌去舊染。咸造大同之域焉。今予此言。庶望有補於治道之萬一矣。卿等各陳心肝。毋或欺蔽。若有異論者。雖不登庸。亦不深誅。悉陳無隱。若或口然而心不然。退有後言。甚非洞諭之本意也。尙喆曰。咫尺前席。下此敷心之敎。臣非豚魚木石。豈不思所以仰體之道乎。人之性情各異。何可一一詳知。而大體論之。前日之水火氷炭者。今日則相好。以此觀之。今日在廷之臣。豈有一分他心也。若或口然而心不然。退有後言。天必亟之矣。上曰。昔日縉紳之疏。予亦知之。果無所一毫欺蔽者乎。今此洞諭。思欲一分有益於治道也。卿等豈不念先大王拯出之恩乎。景祜曰。臣等俱蒙先大王陶甄之化。以至今日。而今此下敎。辭旨諄復懇至。凡在聽聞。孰不感泣。至若忠逆。卽是已定之案。今豈有他意於其間。若有。心口各異。自陷欺天之科。則雖或逃邦家之常刑。必有鬼神之陰誅。固不足言。不幸百年之間。各有黨色名目。雖自謂擺脫固難一朝孚信。同寅協恭。乃心王室。卽臣子常分。聖敎之下。尤不勝欽仰之至。允鈺曰。伏承下敎。辭意懇惻。有足以孚感豚魚。臣不勝感泣之至。小臣之父子兄弟。偏蒙國恩。頂踵毛髮。莫非王賜。今此洞諭之下。若或口然而心。不然。退有後言。是逆心。天必殛之矣。命善曰。懷泥已屬先天。今不足言。而至於辛壬義理。忠逆已判。今日之着帽束帶者。孰敢有扶護逆賊之心哉。上曰。予之所言者。特是其中緩峻之論也。命善曰。緩峻亦何可有也。俄以政注事下敎。臣請以政注事陳之。臣亦曾經銓官。而注擬之際。不無代擧彼此之事。非不知此非爲祛偏黨無物我之道。而苟或自謂無心。泛然注擬。則一政一望。人必有意觀之。目之以緩峻。此實方今之痼弊矣。弘淳曰。辛壬義理。忠逆已判。今無可論。而雖有其時緩峻之論。到今年久之後。必無舊習之餘存者。況厚蒙先大王陶甄之化者。豈有一毫他心哉。至於臣家。自庚申以來。別無指的之色目。而世上目之以少論。故不得不自處以少論。而若於偏黨等事。本不干涉矣。光會曰。臣則頓忘論議者久矣。昔年光佐之討罪也。臣首參發啓。其時世人。有或目之以老論者。以此觀之。臣之平生出處。從可知矣。今日入侍。初欲不爲入參。蓋不欲自處以少論也。重祜曰。臣伏奉聖敎。不勝感泣。臣等俱以先大王五十年陶甄中物。蒙被罔極之恩。君臣猶父子。受恩於君父如此。而乃於忠逆之分。如或口然而心不然則是逆也。天必殛之矣。俄者以用人下敎。而臣方待罪銓官。故敢達矣。色目之生。已過百年。爲銓官者。注擬之際。雖自謂無心。而一政一望。人必有意而見之。是爲可憫矣。𠍱曰。聖敎如是諄諄。臣不勝感泣之至。自今以後。在廷諸臣。孰敢以黨心萌於中哉。若或口然而心不然。天必殛之矣。東暹曰。臣於先朝。以此事有所仰達。請誦而陳之。往在辛巳歲。六七兩朔。藥院直宿。臣以副提調。連在直中。嘗以黨論色目事。從容下詢。臣對曰。臣家世寒素。累世無出身立朝之人。故自庚申以後。凡於朝廷黨伐之事。無一干涉。至於辛壬。臣旣早孤。年方稚幼。姻黨戚屬。亦無一人關連於當路。故初不知當時忠逆之爲如何。及至稍長。涵濡於聖化陶甄之中。至於乙亥。連侍帳殿。目見凶逆之本末。惟彼辛壬諸賊。旣無影響之相及。亦無恩怨之可論。則借曰。非逆。初無愛護之義。況其亂逆如彼。婦孺皆知。苟非同其心肚。則寧有輩國而從彼之理乎。臣之本心。仰陳於昔日者如是矣。今何有他說乎。尙淳曰。今伏承殿下縷縷敷心之下敎。爲今日臣子者。苟非豚魚木石。則孰不感動。而況臣家則世受國恩。平日所自勉者。惟以無偏黨爲戒。今日下敎之後。若復退有後言。則不但得罪於殿下。明神監臨。天必殛之矣。福源曰。先臣之平生誡臣者。惟是偏黨一事。臣至今誦傳於家庭之間。今伏承聖敎。丁寧懇惻。有足以孚感豚魚。謹當銘諸心肺。沒世不諼。豈有心口之異哉。聖圭曰。臣家以璿派。自臣父初不以名色自居。而今伏承縷縷聖敎。實不勝感歎欽仰之至。從今以後。孰敢以色目二字萌於心。而如或有面從而心不然者。則天必殛之矣。得養曰。臣等俱沐先大王建極陶鎔之治化。不勝感激矣。今又伏承縷縷敷心腹之下敎。尤萬萬感惶。益無所措。謹當仰體而奉承矣。昌聖曰。臣家則本非峻論。而況蒙先大王陶甄之化。尤豈有一毫偏黨之心乎。若或口然而心不然。天必殛之矣。色目之分。已過百年。至於婚姻等事。必取同黨。臣則以爲。此誠今日之痼弊矣。昌順曰。臣等厚蒙先大王陶甄之化。豈敢以黨心萌於中哉。淳明曰。臣家兄弟。偏蒙先大王罔極之恩。而臣之堂兄。首先藉手而協贊於先大王建極之治者。祗是祛朋黨三字而已。黨論黨習。臣所不知。而至於忠逆之分。臣家最嚴於堤防。今伏聞聖敎諄諄。昭晣無餘。臣尤不勝欽歎之至。然難齊者人心。口然而心不然之弊。設或未盡消瀜。今日入侍。承奉此敷心懇惻之下敎。若無感動之心。是眞有逆心者矣。朝著之上。丕變之一大機會。庶幾自今日始。國家之福。莫大於此矣。文載曰。臣蒙被先大王五十年治化。病未嘗交游。故雖未知他人之心。臣則本無色目二字於胸中。而曰老曰少。輒冒以名色。臣嘗嘅歎矣。今承聖敎。可感豚魚。入於今日筵中者。孰敢有退有後言乎。在協曰。臣之父叔。已皆陳達而忠逆義理。無容更議。目下所相勉。惟在於拚置色目。做事虛閑而已。此外無他道矣。如或口然而心不然。則天必殛之矣。魯鎭曰。忠逆義理關頭。則國是大定。人心已固。初無可論。而係戀逆邊。退有後言。苟有人心。決非臣分之所敢出。雖無敷心之下敎。必無此等臣子。況今日下敎之後乎。聖心猶有未釋然者。致有洞諭之擧。此今日群下之擧懷慙懼者。惟願以大公至正之道。在上而臨之。惟才是用之義。責勉於銓曹。則保合消瀜之效。無出於此矣。晦修曰。臣家則本無偏黨之習。臣亦晩竊科第。不知黨論之如何。今此嗣服之初。一心求治。臨朝慨歎。臣不勝欽仰禶祝之至。今日在廷之臣。惟當同心同力。仰副聖意。若或係戀逆邊。退有後言。天必殛之矣。㢞曰。臣父俄已畢陳。臣無別爲仰達之語。而殿下以經述對揚之意。有此縷縷敷心之敎。爲今日臣子者。孰有口然而心不然者乎。天柱曰。古人云。一瞻龍顔。萬死猶足。臣三年危疾。方在濱死之中。而力疾入來者。專爲一覲耿光矣。俄者縷縷下敎。悉出敷心之敎。有足以透金石而感豚魚。今日廷臣。苟非木石。孰不感泣而精白奉承乎。若於大義理關頭。或有口然而心不然者。則是逆也。天地鬼神。昭布森列。欺心欺天。豈無陰誅。諸臣中寧有是哉。曩時則亦豈無受恩於光佐錫恒之人。而今無生存者。設令生存。義理大定之後。必無顧藉之理。況其爲孫曾者乎。臣則以爲無是慮矣。臣於先朝。多年待罪於經幄近密。先大王嘗以某是標榜外爲敎。昔年合啓命停之時。撕捱諸玉堂。皆被嚴譴。而獨於臣。只命禁推而敎曰。此儒臣素執。予素知之。臣至今莊誦感泣矣。先朝五十年治平。聖功神化。尤在於破黨寅協。殿下今日之敎。不但繼述志事。蓋於新服之初。大公至正。立定規模。將偕之大道。保合太和。聖意之出尋常。臣實欽仰。先朝時則初頭氷炭薰蕕。與之同器。同寅協恭。共濟國事。干戈變爲塤箎。其功效易見。其迹易知。而今日則無氷炭無薰蕕。同是一室之內。初無干戈之尋。設有些少未盡融化者。則使之融化而已。其迹難知。其功效難以急見。勿求速效。期以偕之大道。保合太和。則豈不好乎。入來諸臣。一竝召見。洞諭聖意。豈不尤好。而今日召命未廣。臣則猶以爲小矣。徽中曰。臣則多年侍講時。或下詢以歷代治亂。則每以黨習之弊。陳達矣。未知聖衷。尙今記有否。今伏承敷心之敎。若有黨習之萌於心者。非但得罪於殿下。天必殛之矣。浩修曰。臣叔已奏。臣則別無他所見矣。好仁曰。今承縷縷下敎。實出於爲國事爲世道之意也。臣實欽仰。而以臣家言之。嚴於忠逆。不必更達。而色目二字。提奏筵中。雖甚惶悚。若不明白仰達。則將何以下燭耶。俄者緩峻之敎。乙亥以前。果有此弊。緩論則嚴於忠逆。峻論則不無査滓。乙亥義理歸正之後。峻論亦皆歸化。皆歸蕩平。卽今着帽立朝者。豈有爲已朽之逆賊者哉。然色目二字。臣常痛之。而第以少論言之。自竹馬時所與游者卽少論。成冠之後所與同硏。又少論。出身之後。所與追逐。又少論。老論亦然。故我心則雖無色目。人皆指目。故自然歸於色目之科。今欲普合太和。俾至無物我之境。則此非責效於一時之事。磨以時月。講究至正之道好矣。在簡曰。臣父臣叔皆已陳達。此卽小臣之心。他無可達之辭矣。晩淳曰。今日下敎。出於敷心之聖意。敢不精白一心。同寅協恭。以思誠實奉承之道乎。上曰。日已晩矣。卿等退出。自今以後。思所同寅協恭。偕底大道之道焉。諸臣以次退出。